Source: http://curia.europa.eu/juris/document/document.jsf?text=&docid=206541&pageIndex=0&doclang=HU&mode=req&dir=&occ=first&part=1&cid=15358
Timestamp: 2020-02-25 19:54:16+00:00

Document:
Language of document : French Hungarian ECLI:EU:C:2018:790
2018. szeptember 26.(*)
„Kötelezettségszegés megállapítása iránti kereset – Beavatkozás – Tagállam – Megengedés”
az EUMSZ 258. cikk alapján kötelezettségszegés megállapítása iránt a Bírósághoz 2018. február 6‑án
az Európai Bizottság (képviselik: V. Di Bucci, L. Malferrari és Talabér‑Ritz K., meghatalmazotti minőségben)
tekintettel J. Malenovský előadó bíró javaslatára,
M. Campos Sánchez‑Bordona főtanácsnok meghallgatását követően,
1 Keresetlevelében az Európai Bizottság annak megállapítását kéri a Bíróságtól, hogy Magyarország az EUMSZ 63. cikknek, valamint az Európai Unió Alapjogi Chartája 7., 8. és 12. cikkének alapján fennálló kötelezettségeit megsértve diszkriminatív, szükségtelen és indokolatlan korlátozásokat vezetett be a magyarországi civil szervezeteknek nyújtott külföldi adományok tekintetében a külföldről támogatott szervezetek átláthatóságáról szóló 2017. évi LXXVI. törvény [a Magyar Közlöny 2017. évi 93. száma (VI. 19.)] azon rendelkezései szerint, amelyek nyilvántartásba vételi, bejelentési és átláthatósági kötelezettségeket vezetnek be a civil szervezetek – közvetetten vagy közvetlenül egy bizonyos értékhatárt meghaladó külföldi támogatásban részesülő – egyes kategóriái tekintetében, továbbá amelyek szankciók alkalmazásának lehetőségéről rendelkeznek az e kötelezettségeknek eleget nem tevő szervezetekkel szemben.
2 A Bíróság Hivatalához 2018. augusztus 2‑án benyújtott iratban a Svéd Királyság annak megengedését kérte, hogy az eljárásba a Bizottság kérelmeinek támogatása végett beavatkozhasson.
3 A Bíróság Hivatalához 2018. augusztus 22‑én benyújtott iratban Magyarország előterjesztette az e kérelemre vonatkozó írásbeli észrevételeit, amelyekben kifejezte a lényegében azzal kapcsolatos kétségeit, hogy valamely olyan tagállamnak, mint a Svéd Királyság, fűződik‑e érdeke a Bizottság valamely más tagállam ellen indított olyan kötelezettségszegés megállapítása iránti keresetben foglalt kérelmeinek támogatása végett való beavatkozás iránti kérelemhez, mint amely a jelen ügy tárgya, figyelembe véve azt, hogy az ilyen típusú beavatkozás kevéssé célszerű, és korlátozott hozzáadott értékkel bír. A Bizottság nem terjesztett elő észrevételeket a számára e célból megállapított határidőn belül.
4 A Bíróság eljárási szabályzata 131. cikkének (2) bekezdése értelmében ha a beavatkozási kérelmet az Európai Unió Bírósága alapokmánya 40. cikkének első vagy harmadik bekezdése alapján terjesztik elő, az elnök határozatban engedi meg a beavatkozást, és a beavatkozó félnek meg kell küldeni a felek részére kézbesített valamennyi eljárási iratot, ha a felek a kézbesítését követő tíz napon belül nem terjesztettek elő a beavatkozási kérelemre vonatkozó észrevételeket, vagy ha ugyanezen a határidőn belül nem jelölnek meg olyan titkos vagy bizalmas iratokat, illetve dokumentumokat, amelyeknek a beavatkozó féllel való közlése megítélésük szerint nekik sérelmet okozna.
5 Az eljárási szabályzat 131. cikkének (3) bekezdése úgy rendelkezik, hogy a jelen végzés előző pontjában említettektől eltérő egyéb esetben a Bíróság elnöke a beavatkozási kérelemről végzéssel határoz, vagy azt a Bíróság elé utalja.
6 A jelen esetben meg kell állapítani egyrészt, hogy a Svéd Királyság a beavatkozási kérelmét az Európai Unió Bírósága alapokmánya 40. cikkének első bekezdése alapján terjesztette elő, másrészt hogy az egyik fél, nevezetesen Magyarország, e kérelemre vonatkozó észrevételeket terjesztett elő annak kézbesítését követő tíz napon belül, amelyet az eljárási szabályzat 51. cikkében a távolságra tekintettel biztosított tíznapos átalány‑határidővel meghosszabbítottak.
7 E tényezőkre tekintettel az említett kérelemről az eljárási szabályzat 131. cikkének (3) bekezdése alapján végzéssel kell határozni.
8 E tekintetben az Európai Unió Bírósága alapokmánya 40. cikkének első bekezdése úgy rendelkezik, hogy a tagállamok és az Unió intézményei a Bíróság előtt folyamatban lévő eljárásokba beavatkozhatnak.
9 E rendelkezésből következik, hogy bármely tagállam és bármely uniós intézmény az uniós bíróságok előtt folyamatban lévő valamennyi eljárásba beavatkozhat, anélkül hogy igazolnia kellene a jogvita kimeneteléhez fűződő érdekét (1980. október 29‑i Roquette Frères kontra Tanács ítélet, 138/79, EU:C:1980:249, 21. pont).
10 Következésképpen a jelen ügyben a Svéd Királyság számára meg kell engedni az eljárásba való beavatkozást, és nem kell mérlegelni sem e tagállamnak e jogvita kimeneteléhez fűződő érdekét, sem azt, hogy a beavatkozása esetlegesen miként befolyásolja az ügy elbírálását, akár a célszerűség, akár a hozzáadott érték szempontjából.
A beavatkozó fél eljárási jogairól
11 Az eljárási szabályzat 131. cikke (4) bekezdésének megfelelően a Svéd Királyságnak meg kell küldeni a felek részére kézbesített valamennyi eljárási iratot, – adott esetben – ugyanezen cikk (3) bekezdése alapján e közlésből kizárt titkos vagy bizalmas iratok, illetve dokumentumok kivételével.
12 Az eljárási szabályzat 132. cikkének (1) bekezdése értelmében e tagállam ezenkívül a jelen végzés előző pontjában említett közléstől számított egy hónapon belül nyújthatja be beavatkozási beadványát.
13 Végül a Svéd Királyság szóbeli észrevételeket terjeszthet elő, ha tárgyalás tartására kerül sor.
14 Az eljárási szabályzat 137. cikke alapján a költségekről az eljárást befejező határozatban kell határozni.
15 A jelen ügyben, mivel a Svéd Királyság beavatkozási kérelmének helyt kell adni, a beavatkozásával kapcsolatos költségekről jelenleg nem kell határozni.
1) A Bíróság elnöke megengedi a Svéd Királyság beavatkozását a C‑78/18. sz. ügyben az Európai Bizottság kérelmeinek támogatása végett.
2) A hivatalvezető gondoskodik arról, hogy valamennyi eljárási irat másolatát kézbesítsék a Svéd Királyság számára.
3) A későbbiekben határidőt kell megállapítani a Svéd Királyság számára a kérelmei alátámasztására felhozott jogalapok írásban történő ismertetése céljából.
4) A Bíróság elnöke a Svéd Királyság beavatkozásával kapcsolatos költségekről jelenleg nem határoz.
Luxembourg, 2018. szeptember 26.

References: Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság 
 Bíróság